
A tout crestien qui Jhesucrist et ses sains requiert et honneure est grant bien
et honneur et proufist de savoir aucune chose des vertus, miracles et bontés
que nostre Seigneur a fait et fait en euls et par euls pour Dieu amer plus
parfaitement, pour les sains honnorer plus devotement et pour y prendre
exemple et doctrine de sauvement. Mout de genz requierent et honnorent
madame sainte Genevieve, qui de sa vie et de ses vertus scevent pou ou nient.
Sa vie avons en latin mout proprement et en françoiz rimee mout gentement,
mes li pluseurs n'entendent pas latin, li autres ne ont cure de rimerie, pour ce
que on y seult ajouster, oster et muer autrement que il n'est ou texte, si est
escripte ci apréz en prose sens rime, estraite du latin en françoiz veritablement
et loiaument. A la gloire de Dieu soit, a l'onneur de la vierge et au profit du
peuple. Amen.

A Nanterre prez de Paris fu nee la vierge digne madame sainte Genevieve
ou temps dez imperateurs Honoire et Theodose le mendre et fu avec pere et
mere jusques au temps de l'imperateur Valentinien. Bien tost aprés sa nativité
revela le Saint Esperit a saint Germain d'Aucuerre comment el serviroit a
Dieu saintement et virginaument, laquele chose il dist a pluseurs. Puis fu
sacree de l'evesque de Chartres Villiques et vint demourer a Paris pleine de
vertuz et de miracles par le temps saint Nicase de Reins que les Hondrez
martirizerent et par le temps saint Remy sous le roy de France Childeric, puis
souz le roy Clovis son fil, premier roy de France crestien, dit Loys en son
baptesme, lequel saint Remy baptiza. Et apporta un ange de paradis une
ampolle pleine de saint cresme, dont il fu enoins et dont ses successeurs roys
de France sont enoins a leur coronnement. Puis fu de bonne vie et fonda
l'eglize que on appelle maintenentSainte Genevieve ou Mont de
Paris en l'onneur de saint Pere et de saint Pol a la requeste de la royne sainte
Clote sa fame, dont le corps repose en ladicte eglize, et a l'incitacion de sainte
Genevieve et la dedia saint Remy. Mout acreut ledit roy le royaume de France.
Il le franchit de la puissance dez Rommains. Il conquist Meleun et la terre
agesante a Seine et a Leire, Thoringe, Auvergne, Thoulouze et toute Aquitaine
et a sa venue trebucherent par miracle les murs de la cité d'Engolesme. Il fist
Alemaingne tributaire et Bourgoigne. Il institua Paris le siege du royaume et
regna XXX ans. Puis fu enterré en ladicte eglize l'anVCXIIII. Ou temps dudit
roy vesqui ladite virge jusques au temps du roy Clotaire son filz, souz lequel
l'ame de elle vola es cielx et le corps demoura en terre enterré en ladicte
eglise, en laquele il est encor tout entierement la Dieu mercy.

Ou temps que ladite virge estoit enfes, saint Germain d'Aucuerre et saint
Lou de Troyes, esleus dez prelas de France pour aler estaindre une herezie qui
estoit en la Grant Bretaigne, maintenant dite Engleterre, vindrent a Nanterre
pour eulz herbergier. Le pueple vint encontre euls pour avoir la beneiçon.
Enmi les genz saint Germain par l'enseignement du Saint Esperit va choisir la
pucelote Genevieve et la fet venir a luy. En la teste la bese et demande son
nom et qui fille estoit. Dirent lez gens d'entour que Genevieve estoit
nommee. Son pere Severe et sa mere Geronce vindrent.« Est, dit li sains
homs, cest enfant vostre fille ? »Respondirent :« Sire, oil.- Beneurés estes,
dit li sains homs, a cuy Diex a donné si noble ligniee. Sachiéz que le jour de sa
nativité li angez celebrerent grant mistere ou ciel a grant joie et a grant leece.
El sera de grant merite devant Dieu et a sa bonne vie et conversacion
prendront pluseurs example qui pechié lesseront et a Dieu se convertiront et
vivrontreligieusement, par quoy il aront pardon et loier pardurable. »

Lors dist a la damoisele :« Ma fille, dites moi, et ne aiés pas honte, se vous
pourriez estre sacree et vivre en virginité jusques a la mort comme espouse
Jhesucrist. »La vierge respondit :« Saint Pere, vous demandés ce que je
desirre. Plus n'y faut fors que par vos prieres nostre Segneur vueille acomplir
ma devocion. »Dist li sains :« Fille, aiés ferme fiance en Dieu et prouvéz par
euvres le bien que vous croiés en cuer et que vous dites de bouche. Nostre
Sire vous donra force et vertu. »Ce dit, saint Germain li tint la main sus la
teste jusques atant qu'il fussent au moustier. Illeq, la beneiçon donnee au
pueple, saint Germain dist au pere et a la mere de la vierge qu'il ramenassent
l'andemain au matin leur fille. Quant fu ramenee, saint Germain vit en elle ne
say quel signe celestiel et li dist :« Dieu te salut, fille Genevieve. Te souvient il
que tu me promis hier de la virginité de ton corps ?- Saint pere,
respondit l'enfant, je m'en recole bien et a l'aide de Dieu je desirre et pense
acomplir mon propos. »Lors li sains regarde a terre et voit un denier d'arain
venu de la volenté de Dieu, signé du signe de la crois. Il le print et li donna et
dist :« Bele fille, vous percerés ce denier et le porteréz en memoire de
Jhesucrist vostre espous et ne souffrés entour vous autre aournement ne de
aur ne d'argent ne de pierres precieuses, car, se la biauté de cest monde
surmonte un pou vostre pensee, vous perdrés les biens du ciel. »Il la
commanda a Dieu et li pria qu'el se remenbrast de luy en ses oroisons et la
recommanda a pere et a mere.

Li II sains evesques s'en alerent en Engleterre. La estoient hereges qui
contre la foi catholique disoient que li enfanz nés de pere et de mere baptizés
n'avoient mestier de baptesme. Ce n'est pas verité, car nostre sire Jhesucrist
dit clerement en l'Evangile que nulz ne puet entrer ou regne de Dieu s'il n'est
renay d'yaue et du Saint Esperit, c'est a dire regeneré ou sacrement de
baptesme. Par cete Escripture et parsamblables destruirent li sains
prelas leur fausse creance et par vertuz ausint et par miracles, car en une
sollennité de Pasques que pluseurs estoient nouvelement baptiséz, il chacerent
en chantantAlleluyaanemis de Escoce et d'autres lieus estranges qui estoient
venuz pour le pais grever.

Il avint que Geronce, mere de la sainte pucele, en un jour de feste aloit au
moustier et dist a sa fille qu'el gardast l'ostel. La pucelote aloit aprés criant et
disant que la foy qu'el avoit promise a saint Germain el garderoit a l'aide de
Dieu et que souvent iroit au moustier afin qu'el deservist estre espouse
Jhesucrist et que digne fust trouvee de s'amour. La mere se courouça et li
donna une paumee. Dieu venga l'enfant qui la mere avugla : XXI mois ne vit
goute. Quant la mere out esté longuement en celle peine qui mout li ennuioit,
si li souvint du bien que saint Germain avoit dit de sa fille, si l'appella et li dit :
« Ma fille, aléz au puis et me apportés de l'yaue. »La pucelote y ala bonne
aleure. Quant au puiz fu, el commença a plourer de ce que sa mere avoit
perdu la veue pour elle. El print de l'yaue et l'aporta a sa mere. La mere tendit
lez mains au ciel et en grant foi et reverence print l'yaue et la fist signer a sa
fille du signe de la croiz. El en lava ses yex. El commença a veoir un tantet.
Quant II foiz ou III les out lavés, la veue li revint comme devant.

Apréz ce avint que la sainte pucele fu offerte a l'evesque de Chartres
Villiques pour estre sacree avec II autres ainsneez de elle. Comme on les
offroit selonc l'aage, li evesques sceut par le Saint Esperit que Genevieve
estoit la plus digne, si dist :« Celle qui est desriere viegne devant, car Dieu l'a
ja saintefiee. »

Apréz la mort de pere et mere, vint la sainte damoisele demourer a Paris.
Illeq pour sa bonté esprouver et por mielx valoir fu si malade de paralizie qu'il
sembloit que ses membres fussent desjoins li un de l'autre dont el fu si
tourmentee que par III jours on la gardoit comme morte ne signe de vie n'y
apparoit fors en ses joes qui un pou rouges estoient. En celle espace, si
comme el confessa apréz la maladie, l'amena un ange ou repos des bons et ou
tourment dez mauvés. Depuis ce, revela a pluseurs les secrés de leur
consciences comme celle qui ensegniee estoit du Saint Esperit.

Seconde foiz retourna saint Germain en Engleterre, si vint a Paris. Le
pueple presque tout ala encontre luy a grant joie. Devant toutez choses saint
Germain demanda comment Genevieve le fesoit. Le pueple qui plus est pres
de mesdire des bonnes gens que de euls ensuir respondit que ce ne estoit
nient de elle, mes en la blasmant, il la loeient. D'autruy loenge n'est nuls
meilleur ne d'autruy blasme n'est nulz poieur. Pour ce ne tint conte li sains de
leur jangleries, ainçois, si tost qu'il entra en la cité, il s'en ala tout droit a l'ostel
de la vierge, laquelle il salua a si grant humilité que touz s'en merveillerent et
monstra a ceulz qui la despisoient la terre arrousee de ses lermes et leur recita
le commencement de sa vie et comment a Nenterre il trouva qu'il estoit de
Dieu eslite et la recommanda au pueple.

Nouveles vindrent a Paris que li felon roy des Hondres Attile avoit emprins
a gaster toutes les parties de France et soumettre a sa dominacion. Li bourgois
de Paris, de la grant poour qu'il orent, envoierent leur biens es autres cités plus
seures. Genevieve admonesta les preudefames de la ville qu'il veillassent

en jeunes et en oroisons par quoi il peussent la tirannie dez anemis eschivoir et
estaindre comme jadiz firent II saintes fames Judithet Hester. Il li
obeirent et par pluseurs jours furent en l'eglize en veilles, en jeusnes et en
oroisons. Au bourgois dist qu'il ne boujassent leur biens de Paris, car les
autres cités qu'il cuidoient estre plus seures seroient gastees, mez par la grace
de Dieu Paris n'aroit mal. Si en eurent aucuns indignacion et dirent que une
fausse prophete estoit apparue en leur temps et commencerent a traitier s'il la
noieroient ou lapideroient. En ce traitant comme Dieu le voult, vint a Paris
aprés le decés saint Germain l'archediacre d'Aucuerre, si entendit qu'il
traitoient ensemble de sa mort, vint a eulz et leur dist :« Beau segneurs, pour
Dieu ne veillés faire tel meschief, car celle dont vous traitiés, tesmoing saint
Germain, est de Dieu eslite dez le ventre sa mere et voéz ci lettres qu'il li
envoie en quoi il se recommande a ses prieres. »Quant li bourgois oïrent les
paroles saint Germain reciter et virent ses lettres, il se merveillerent. Il
doubterent Dieu et, leur mauvéz conseil lessyé, plus n'en firent. Ainsi la garda
nostre Sire de mal qui les siens seult garder adés et defendre selon ce que dist
l'apostre et por la siene amour fist que li tirans n'aproucherent Paris. Gloire a
Dieu et honneur a la vierge.

Durement tourmenta son corps la precieuse vierge toute sa vie por pechié
macter et pour bonne example donner, car depuis qu'el fu en l'aage de XV
ans jusques auLme an jeunoit touz jours fors au dymenche et au juedi. En sa
refection n'avoit que pain d'orge et feves cuites apréz II semaines ou III. Elle
menjoit pour toutes delices en oroisons, tous jours en veilles et en penitance.
Onques ne beut de vin ne d'autre liqueur qui puisse enyvrer par tout le temps
de sa vie. Quant L ans out mené celle vie, les evesques du temps regarderent
que trop floible estoit tant de abstinence que de viellece, si la amonnesterent
de croistre un pou son vivre. La sainte fame n'osa contredire, car dez prelas
dit nostre Sire par l'Escripture :« Qui vous ot me ot et qui vous desprist me
desprist. », si se print par obedience a menger avec son pain d'orge poisson et
let et toutezfois que ce fesoit, el regardoit au ciel etploroit dont en
croit qu'il veoit apertement nostre sire Jhesucrist selonc la promesse de
l'Evangile qui dit que beneuréz sont li nés de cuer, car il verront Dieu. El
avoit le cuer et le corps pur et net. XII vertuz virginals sont, ce dit Hermes
pasteur, sans lesqueles nulle vierge ne puet estre agreable a Dieu, c'est assavoir
foi, abstinence, pacience, magnanimité, simplece, innocence, concorde, charité,
discipline, chasteté, verité et prudence. Ces vertus acomplissoit la sainte vierge
par euvre, ensegnoit de parole et monstroit par example.
Souvent et devant touz autres lieus sains visitoit le lieu ou reposoit saint
Denis et ses compaignons, si li print devocion de edifier sus les corps sains
une eglize, mez n'avoit de quoi. Une fois vindrent a elle les prestres comme
souvent le fesoient, si leur dist :« Reverens peres en Dieu, je vous suppli que
chascun face son pouer d'assembler matiere par quoi on puist edefier une
eglize en l'onneur dez glorieus martirs saint Denys et ses compaignons, car
mout est a honnorer et a doubter le lieu ou ceulz reposent qui a nos ancestres
ensegnerent premierement la foi. »« Dame, respondirent li prestres, grant
volenté en avons, mez de chaux ne pourrions finer. »Lors dist la sainte vierge
a chiere liee en prophetizant comme celle qui remplie estoit du Saint Esperit :
« Alés, je vous pri, a Paris sus Grant Pont et me rapportéz ce que vous
trouveréz. »A Grant Pont s'en alerent et illec se tindrent une piece touz
merveilléz et esbahis et tantost pres de eulz vindrent II porchiers parlant
ensemble et dist li uns :« Comme je aloie hier aprés une de mez truyes qui
vouloit pourceler, je trouve un fournel de chaux merveilleusement grant. »Li
autres respondit :« Et je trouve ou boys dessouz la racine de un arbre que le
vent a abatu un fournel de chaux dont on n'a riens osté, ce croi. »Quant li
prestrez oïrent ce, il orent grant admiracion et beneirent nostre Sire qui tel
grace avoit donnee a Genevieve, la siene ancelle. Demanderent ou estoient lez
fournaux, puis retornerent et dirent a la vierge ceu qu'il avoient trouvé. El
commença a plorer de joie et si tost que li prestres s'en furent aléz, el mist
les genouz a terre et fu toute la nuit en oroison et en lermez en
requerant l'aide de Dieu a cel euvre parfaire. Et l'endemain bien matin matee
et traveilliee de veillier s'en ala a Genese, un bon prestre, et li pria mout qu'il
meist peine a l'eglize edefier et li dist les nouveles de la chaux. Quant Geneses
oït de la chaux, touz merveillés li cheï au piés et li promist que nuit et jour
metroit peine d'acomplir son commandement.

A l'aide de Dieu, de madame sainte Genevieve et du pueple de Paris, fu
commenciee ladite eglize en l'onneur dez benois martirs saint Denis, saint
Rustique et saint Eleuthere, qui maintenant est appelee Saint Denis de l'Etree.
La estoient encore li corps sains. Mout beau miracle y fist nostre Sire, car
comme li ouvriers entendoient a l'edifice faire chascun selonc son mestier, il
avint que le boire failly. Si dist Genese a la virge, qui de ce riens ne savoit,
qu'el sermonnast aus ouvriers tant qu'il fust alé a Paris querre a boire. Quant
el oï ce, el demanda la coupe en quoi en leur donnoit a boire. On li apporta.
El les en fist aler. Lors a genouz se mist et pria Dieu a chaudes lermes. Quant
el senti que nostre Sire avoit oï sa priere, el se leva et fist le signe de la croiz
suz le vessel. Merveilleuse chose y avint, car le vessel se emplit. Li ouvriéz en
beurent touz a cuer saoul et toutezfois qu'il vouloient jusques atant que
l'eglize fust parfaite, dont il regracierent nostre Segneur.

En devocion avoit la sainte dame de veillier la nuit que nostre Sire resuscita
de mort a vie selonc la coustume et les estatuz des anciens peres, si avint une
fois qu'el se mist au chemin devant le jour pour aler a ladite eglize de Saint
Denis et fesoit porter un cierge ardant devant luy. La nuit estoit obscure, les
boes grans et plouvoit fort, si estaint le cierge. Les virges qui estoient en sa
compagnie furent mout troublees. El demanda le cierge. Si tost qu'el le tint, il
fu alumé et le porta ardant jusques al'eglize. Une autre fois en
l'eglize oroit. Quant finee ot son oroison, un cierge qu'el tenoit tout entier fu
alumé en sa main par la voulenté de Dieu. En sa celle ausint fu allumé en sa
main un cierge sanz le feu de ce monde, ouquel cierge pluseurs malades qui
par bonne foi et reverence prenoient un pou guerissoient. On le garde ou
reliquiere Nostre Dame de Paris.

Une fame par tentacion de l'anemi qui tous jours deçoit les bons a son
pouoir li embla ses soulers, mes si tost qu'el fu a l'ostel el perdit la veue.
Quant el vit que nostre Sire vengoist l'injure qu'el avoit faite a la vierge, el s'i
fist mener en raportant son larrecin. Quant fu devant la sainte dame, el li cheï
au piéz et li requist pardon et restitucion de sa veue. Genevieve, qui tres
debonnaires estoit, la leva de terre en souzriant et li rendit la lumiere de ces
yelx.

A Laon ala une foiz la sainte dame. Le pueple issit de la ville encontre luy.
Entre lez autres estoient le pere et la mere de une pucelle qui par IX ans avoit
esté paralitique si fort que nuls ne peust monstrer la jointure de sez membres.
Il supplierent a la vierge, eulz et les anciens du pueple, qu'el vousit visiter
ladite malade. El y ala. En oroison se mist selonc sa coustume. Puis demaina
les membres de la pucele et li commanda qu'el se vestist et chauçast.
Incontinent el se leva en si bonne santé qu'el ala avec le pueple a l'eglize. Les
genz qui ce virent beneirent nostre Segneur qui tel grace avoit donnee a sa
damoisele Genevieve. Et quant d'illec retourna, il la convoierent en chantant
a grant joie.
Li roy de France Childeric, combien qu'il fust paien, la tenoit en grant
reverence. Si fesoient ausint les barons de France pour lez beaus miracles
qu'el fesoit ou non Jhesucrist. Dont une fois avint que ledit roy tenoit
prisonniers jugiéz a mort. Mez afin que Genevieve ne li ostast, il issit hors de
Paris et fist clorre les portez aprés li. La virge le sceut. El se mistau
chemin bonne aleure pour lez ames delivrer. Si tost qu'el vint au portes, il se
ouvrirent sanz clef voiant le pueple qui de ce fu en grant admiracion. El
poursuyt le roy et obtint grace au prisonniers.

Es partiez d'Orient outre Anthyoche estoit un preudomme, Symeon avoit
nom, grant despriseur du siecle et de vie merveilleuse qui de sainte Genevieve
demanda au marchans qui aloient par dela et par eulz la salua mout
honnorablement et se recommanda en ses prieres. Grant merveille est que li
sains homs qui onques ne l'avoit veue ne oï parler de elle la saluoit par son
nom voir. Li amis Dieu qui sa volenté cognoissent et font scevent les uns des
autres par l'aministracion du Saint Esperit ja ne seront si separés comme saint
Ambroise a Milan sceut le trespassement de saint Martin de Tours.

A Meaux avoit une noble damoisele que on nommoit Celine. Quant oï parler
de la grace que Diex avoit donnee a sainte Genevieve, el li requist qu'el li
muast son abit. Uns jeunes homs l'avoit fiancee qui out grant indignacion
quant oï ces nouveles et vint a Meaux en grant ire ou lez II virges
demouroient. Quant il sceurent sa venue, il s'en fuirent a l'eglize. Beau miracle
y avint, car si tost qu'il furent a la porte qui fermee estoit, el se deferma de son
gré. Ainsint delivra sainte Genevieve sainte Celine du peril et de la
contagion de cest monde, laquele parsevera en abstinence et chasteté jusques
en la fin. En cel temps offrit ladite Celine a sainte Genevieve une siene
chamberiere qui II ans avoit esté si malade qu'el ne pouoit aler. La sainte
dame li demaina les membres a ses dignes mains. Tantost fu saine et en bon
point.

On li amena une foiz a Paris XII forsenés demoniacles, qui trop durement
estoient tourmentés de l'anemi. La vierge en out pitié. El se mist a oroison en
requerant nostre Sire a chaudes lermes que par sa douceur il lez vousit
delivrer de celle pestilence. Si comme el parseveroit en oroison,il
furent penduz en l'air en tel maniere qu'il ne touchoient a riens. El se leva
d'oroison et leur dist qu'il alassent a saint Denis. Li forsenés respondirent
qu'il ne pouoient se el ne les deslioit. La virge, qui pour eulz estoit en grant
douleur, commanda qu'il y alassent et souffri que on les y menast secretement
lez mains liees desriere le dos. Aprés els ala et quant fu en l'eglize saint Denis,
el se estendit a la terre en oroison et en pleur. Comme el parseveroit en
oroison, li forsenés crioient a haute voiz que ceulz s'aprouchoient que la virge
appelloit a son aide. Nulz ne doit doubter que li anemis qui veoit que issir
hors li convenoit senefioit par la bouche dez demoniacles que li apostres et li
martirs et li autres sains que la vierge appelloit venoient a son aide par le don
de Dieu, qui appareillés est de faire la volenté de ceulz qui le doubtent et qui
l'appellent en verité. Quant la virge out oï ce qu'il disoient, el se leva et les
signa l'un aprés l'autre du signe de la crois et tantost furent delivréz des
anemis. Ceulz qui presens estoient sentirent si trez grant punezie qu'il ne
doubterent point que les ames ne fussent delivréz de la vexacion au dyable et
beneirent nostre Seigneur pour tel signe.

Une damoisele avoit a Bourgez qui oït le grant renom de la sainte, si vint a
Paris pour parler aveques elle. Sacree avoit esté, mez depuis la consecracion
avoit perdu sa virginité. La sainte dame li demanda se el estoit vierge nonnein
ou veueve famme. Celle respondit que el estoit vierge sacree. Genevieve dist
que non en li exposant le lieu et le temps de sa defloracion et le homme qui ce
avoit fait. Quant celle vit que pour nient se fesoit vierge, conscience la
remordit et li cheÿ au piéz en requerant pardon. Par samblable maniere, la
sainte dame descouvry a pluseurs les secrés de leur consciences qui ne sont
pas escriz qu'il ne tournast a ennuy.

Une fame que la virge avoit guerie de forsenerie avoit un enfant de l'aage de
IIII ans qui d'aventure cheÿ en un puis. Longuement il fu ausi comme par
l'espace de III heures. La mere le traist et le apporta a la sainte en desrompant
ses cheveuls, en batant son piz et ses mamelles et enplorant
amerement et le jeta tout mort a ses piés. La vierge couvrist l'enfant de son
mantel et se mist a oroison en plorant. Lors y fist nostre Segneur miracle
merveilleux, car si tost qu'el cessa de plorer, la mort s'en fuy et l'enfant
reveschit, lequel fu baptizé a Pasques prouchaines et ot nom Cellomer, pour
ce que resuscité avoit esté en la celle sainte Genevieve.
A Meaux vint a la virge un home qui avoit la main seche jusques au coute et
la prioit qu'el li restituast. El print sa main et demaina les jointes dez dois et
fist le signe de la croiz dessuz. Bien tost la main devint toute saine.

Genevieve, la Dieu amie, qui bien savoit que tantost que nostre sire
Jhesucrist fu baptizé le jour de la Typhaine, il s'en ala ou desert en donnant
ensengnement a ceuls qui sont regenerés ou sainct sacrement de baptesme, de
jeuner, veillier et orer assiduement et d'acomplir par euvre la grace qu'il ont
prise ou baptesme. A l'example du douls Jhesucrist, s'en entra en sa celle le
dymenche devant ladite feste et la fu comme recluse jusques au juedi absolu
en veilles, en junes et en oroisons. Si vint une fame veoir qu'el fesoit plus par
curiosité que par bonne foi et pour ce Dieu l'en puny, car si tost qu'el
aproucha l'uys, el perdit la veue. Mez la virge debonnaire l'enlumina par
oroison et par le signe de la croiz quant el issit de sa celle en la fin de karesme.

Ou temps que Paris fu assegé X ans, si com li anciens dient, si grant famine
se ensuy que pluseurs mouroient de fain. La virge que pitié contraignoit se
mist en Seine pour aler querre a navie des vivres. Quant vint en un lieu de
Seine ou les nés souloient periller, el fist traire les nés a rive et commanda que
on coupast un arbre qui estoit en l'yaue et se mist a oroison. Si comme li
notonniers voudrent ferir sus, l'arbre trebucha et II bestes sauvages vaires et
horribles vont issir d'ilec que si grant pueur lessierent que les gens en furent
touz eveniméz par l'espace de II heures. Onques puis nef n'ypery
merci Dieu et la sainte.
A Arcy le chastel ou pais de Troies s'en ala. Encontre luy vint un grant sires
qui li requist qu'el visitast sa fame, qui lonc temps avoit esté paralitique. La
virge la visita. A oroison se mist, puis la signa du signe de la croiz et li
commanda qu'el se levast. Celle qui IIII anz avoit esté si malade que aidier ne
se pouoit se leva toute saine voiant le pueple qui loa nostre Segneur.
De Arcy s'en ala a Troies. Le pueple vint encontre luy qui li offry grant
multitude de malades de diverses maladies sanz nombre. El les seigna et
beneit. Incontinent furent gueris voiant le pueple qui mout se merveilla et
rendit graces a Dieu. On li amena un homme que la punicion divine avoit
aveuglé, pour ce qu'il besoignoit au dymenche et une pucele ausint aveugle li
fu presentee. La virge les seigna ou nom du Pere et du Fil et du Saint Esperit
et tantost la veue leur fu restituee. Quant un souzdiacre qui presens estoit vit
ce, il li amena un enfant qui X mois avoit esté en fievre tres dure. La sainte
dame se fist apporter de l'yaue. El la seigna et li en donna a boire. L'enfant
par la grace de Dieu fu en bonne santé.

En cel temps prindrent pluseurs des tailleures de sa vesture par devocion
dont pluseurs malades furent guariz et dont pluseurs forsené furent delivréz
de l'anemi et remis en leur sen.

De Arcy retournoit la sainte dame a Paris avec XI nés chargies de vitaille
quant vent et orage les acuylli si fort qu'il cuidoient perir sanz remede. La
virge leva les mains au ciel en requerant l'aide nostre Sire. Tantost la tempeste
cessa et le peril. Quant ce vit, Bessuz, un prestre qui presens estoit qui de
poour avoit, tremble un pou devant. Il commença a chanter a grant joie
Cantemus Domino et cetera. Tuit loerent nostre Segneur, qui sauvéz les avoit par
les prieres de sa damoisele Genevieve. Quant a Paris vint, lez biens que
amenéz avoit departit et donna aus uns pour l'annee, auz autres les pains
entiers. Aucune foiz se hastoit si de pitié que lez pains chaux el
ostoit du four secretement et donnoit au povres.Les fames se merveilloient
de ceu que elle prenoit leur pains mais parler n'en osoient et moult doubtoient
qu'il ne peussent trouver leur compte, mais grace a Dieu il trouverent touz
leur pains par les merites de la saincte.S'esperance estoit non pas es biens du
monde mes es biens du ciel, car el creoit a la sainte Escripture qui dit que qui
donne au povres preste a Dieu a usure. Le pais ou ceuls reçoivent qui au
povres donnent li avoit pieça revelé le Saint Esperit et pour ce ne cessoit de
plorer et de orer et de faire euvres de pitié, car el savoit bien que en cest
monde ne estoit fors comme pelerine trespassant.

A Meaulx avoit un bourgois, qui par l'espace de IIII ans, n'avoit peu oïr ne
aler. Il se fist apporter a la virge qui demouroit a Paris et li requist qu'el li
vousist l'oÿe restituer. La sainte li atoucha les oreilles et les seigna. Il ala et oït
comme devant et beney nostre Segneur.

A Orliens ala une foiz la sainte dame. Une fame que on appelloit Fraterne
estoit en grant douleur pour sa fille qui se mouroit. Si tost qu'el senti la venue
de la sainte virge, el vint a luy a saint Agnen ou el la trouva en oroison.
Fraterne li va choer au piéz en disant :« Dame Genevieve, rendés moi Clode,
ma fille. »Quant la virge vit sa bonne foy, si li dist :« Ne te desconforte plus.
Ta fille est en santé. »Tantost la bonne fame se leva a grant joie et retourna a
son ostel certaine du salut de sa fille, laquele par la merveilleuse puissance de
Dieu a la parole de la virge fu ramenee du guychet de la mort et vint encontre
sa mere toute saine. Au portal de sa meson le pueple loa nostre Sire pour le
beau miracle.

En ladite cité avoit un varlet qui vers son mestre estoit coupables. La sainte
dame soupplia a son mestre qu'il li pardonnast son meffet. Li mestres felons et
orguilleuz n'en daigna riens faire. Lors dist la virge :« Se vous me despités,
nostre segneur Jhesucrist ne me aura pas en despist pourtant. »Si tost que
celuy fu a son ostel, chaude fievre l'acuilly par tel maniere que toute la nuit il
ne peut reposer. L'andemain au point du jour s'en couru a la sainte dame
gueule bee comme un ours d'Alemaigne, la lengue traite, escumans comme
un pourcel. Au piéz li cheÿ requerant pardon qui pardon n'avoit
voulou donner. La sainte en out pitié. El le seigna et la fievre le lessa. Ainsint
rendit le mestre en santé et le varlet excusé.

De Orliens ala la sainte dame a Tours par l'yaue de Leire, ou el souffri mout
de perils. Quant fu arivee a Tours, grant foison de demoniaclez s'en vindrent
encontre luy de l'eglize Saint Martin et crioient li anemis par la bouche dez
forsenés qu'il estoient ars par les merites saint Martin et sainte Genevieve et
que, les perils que la virge avoit euz en Leire, il avoient fait par envie. La virge
ala a l'eglize saint Martin, ou el guery pluseurs demoniacles par oroison et par
le signe de la croiz et disoient li forsenés a l'eure de leur tourment que les dois
de la sainte ardoient entour euls comme ciergez enflambés du feu du ciel. De
ce oïrent parler III hommes qui leur fames gardoient toutes forsenees. Il s'en
alerent a l'eglize et li prierent qu'el vousist visiter leur fames. La virge
debonnaire les ala visiter et les delivra de l'anemi par unction de oile benoite
et par oroison. Bien tost aprés avint que la sainte virge estoit au vegiles saint
Martin en un coron de l'eglize en oroison et ne savoient les gens d'entour luy
qui elle estoit et voiz ci un de ceuls qui chantoient va estre si tourmenté de
l'anemi qu'il mengoit ses membres. Il va issir du chancel et vient tout droit a la
virge. La virge dist au malvéz esperit qu'il issit. Il respondi que, se il issoit, il
istroit par l'ueyl. El li commanda que plus n'y demourast. Il s'en va issir,
vousist ou non, par flux de ventre et lessa ledes enseignes. Li malade fu en
bon sen dont il loa nostre Segneur. Ceuls de Tours honnorerent mout la
sainte dame combien que ce fust contre sa volenté.

Une foiz se tenoit ladite virge a son huis, si vit passer une pucelle qui
portoit une buretee de oile. El l'appella et li demanda qu'el portoit. Celle
respondi qu'el portoit oile qu'el venoit d'acheter. La sainte qui veoit l'anemi
seoir suz la gueule de la burete le va soufler et menacer et la gueule de la
burete va rompre. El segna l'uile et dit a la pucelle qu'els'en alast
seurement. Les gens qui ce virent se merveillerent mout de ce que li anemis
ne se savoit si mucier qu'el ne l'aperceust et loerent nostre Segneur.

Un enfant li fu apporté de ses parens qui estoit sourt et muet, aveugle et
contrait. La virge le enoint de oile benoite. En l'eure il vit et oït clerement. Il
parla et ala et receut santé entierement.

Ou terrouer de Meaulx fesoit une foiz la sainte dame aouster blés qu'el y
avoit, si se leva un grant orage de pluie et de vent qui mout troubla ses
ouvriés. El se va mettre a terre en oraison. Merveilleuse vertu y demonstra
nostre segneur Jhesucrist, car la pluie cheoit fort suz touz les blés d'environ.
Ou champ de la virge ne cheï onque goute.

Par Seine aloit une foiz la sainte. Tempeste leva grant de vent qui la nef
durement debatoit et les undes si fort demenoit que la nef a pou en estoit
couverte. Lors tendit les mains au ciel en requerant l'aide nostre Segneur. En
l'eure le temps s'apaisa en tel maniere que ceuls qui presens estoient virent
bien que nostre sire Jhesucrist pour l'amour de la virge avoit fet vent et pluie
cesser.

Touz li malades qu'el oignoit d'oile benoist devenoient en l'eure touz sains.
Dont il avint qu'el vouloit une foiz enoindre un demoniacle, mes ne trouva
point d'oile en son ampolle. Si fu mout troublee et ne savoit que faire, car
nuls evesques ne estoit present qui l'oile peust beneir. El se va mettre a
oroison en priant Dieu qu'il vousit le forsené delivrer de l'anemi. Nostre
Segneur y monstra II beles vertus, car si tost qu'el se leva de oroison,
l'ampolle se emplit d'uille entre ses mains, de laquelle el enoint le forsené, qui
tantost fu delivré du mauvés esperit. Ladite ampolle avec l'oile vit celuy qui sa
vie escript en latin XVIII ans passés aprés le decéz de la virge.

Mout d'autres miracles sanz nombre fist nostre Segneur pour l'amour de la
sainte, laquele veschi en cest siecle pleine de vertuz et de bien plus
deIIIIXX ans et trespassa dignement le tiers jour de janvier. Puis fu enterree
ou Mont de Paris, jadiz appellé Mont Parloer, maintenant dit Mont Sainte
Genevieve, en l'eglize Saint Pere et Saint Pol, laquele comme dit est ou
commencement le roy Loys, jadiz appellé Clovis, fist faire a l'enortement de la
virge pour qui amour il fist grace a maint prisonnier. A son trespassement et
apréz avindrent mout de beauz miraclez qui par negligence, par ennuy et par
nonchalance ne sont pas escriz comme cil le confesse qui sa vie mist en latin
fors II qu'il met en la fin de son livre qui ci apréz sont escriz.

Au sepucre de la sainte virge fu apporté un jeune homme qui si malades
estoit de la pierre que ses amis n'avoient nulle esperance de sa vie. En grant
pleur et douleur le amenerent en requerant l'aide de la virge. Bien tost apréz
leur oroison, la pierre s'en issit et fu aussint sain et liés comme s'il n'eust
onques eu maladie. Un autre homme y vint qui volentiers besoignoit au
dymenche, si l'en punit nostre Sire, car il li fist lez mains contraites qu'il ne
pouoit besoignier aus autres jours. Il se repenti et renonça au pechié et vint au
tumbel de la virge. Illec plora et veilla et ora devotement. L'endemain il
retourna tout sain loant nostre Segneur et la virge qui par ses dignes merites et
prieres nous veille empetrer pardon et grace et joie pardurable. Amen.

Apréz le trespassement de la benoite virge madame sainte Genevieve fu
assignee une lampe a son sepucre, en laquele l'oile sourdoit comme l'yaue en
la fontaine. III beles vertus y fesoit nostre Segneur, car li feu adéz y ardoit.
L'oile point n'apetiçoit. L'oile les malades guerissoit. Ainsint ouvroit la virge
corporelment qui plus habundamment euvre es ames par ses merites
esperituelment. Au sepucre de la virge vint un homme qui de lonc temps
n'avoit parlé ne veu. Comme li clers chanterent au communion de la messe :
Illumina faciem tuam super servum tuum- c'est a dire« Diex, enlumine ta face sur
ton sergent »- il vit et parla et loa nostre Segneur.

Revelé fu a uns homs devers Poissy, Foucoins avoit nom, muet dez
l'eure qu'il fu né que il alast a la presence de la virge et illec trouveroit la voiz
que nature li avoit deneyé. Il y vint et ariva a un dymence a heure que on
lisoit en l'Evangile de la messe :Bene omnia fecit et surdos fecit audire et mutos loqui,
c'est a dire :« Nostre Sire fist bien toutez choses, il a fait les sours oïr et les
muéz parler » .Il oït et creut a la sainte Evangile et tantost sa lengue fu desliee
et parla en beneissant nostre Segneur. Aprés la messe li demanda li prelat de
l'eglize qu'il vouloit faire aprés si grant benefice que Diex li avoit fet. Celuy
respont que ou lieu vourroit bien demourer toute sa vie que nostre Sire li
avoit demonstré par revelacion et ou il avoit prins nouvele voiz. Li prelaz out
aggreable sa devocion et li amenistra tant com veschi les necessaires.

En cel temps fu amonnestee en vision une fame qu'el apportast audit lieu
son enfant qui onques n'avoit veu. Le jour qu'il y vint on recita en l'Evangile
de la messe le miracle comme nostre sire Jhesucrist ouvrit les yex de celuy qui
fu né aveugle. En l'eure que on dist cele clause les yex de l'enfant se
ouvrirent et commença regarder les choses d'entour li comme cil qui onques
mes tels choses n'avoit veues et ala prendre une chandele que sa mere tenoit
pour offrir voians pluseurs qui presens estoient qui de ce se merveillerent et
loerent nostre Sire. Uns homs de Paris forsenés estoit que ses amis menerent
en pluseurs lieus sains, mez nulle guerison ne trouvoit, si n'avoient plus
esperance de sa santé et le lierent de chaienes. Une nuit, ceuls qui le gardoient
se endormirent, si s'en fuy et s'en vint par la volenté de Dieu a l'eglize de la
sainte virge. Mez li anemis senti en l'eure la puissance de la sainte et le lessa
bien tost. Aprés lez portez furent ouvertes. Il entra sain et liés et offry la
chaiene dont il avoit esté liés et s'en retourna disant a touz le benefice que
nostre Sire li avoit fet.

En la couverture de ladite eglize ouvroient une foiz ouvriers. Un de euls
trebucha du feste et cheoit aval, comme il trouva une es a quoi il
mist la main et son corps pendoit. Les freres se mistrent en oroison pour li et
pluseurs monterent en haut qui le leverent a cordes par dessouz les esseles.
Quant du peril fu hors, il disoit que peeur nulle n'avoit eue, ne du peril riens
ne savoit, ainçoiz avoit reposé comme s'il dormist et a confirmacion du
miracle avint une grant merveille, car l'es qui bougié ne se estoit pour la
pesanteur de son corps cheï sanz nulle violence et se depeça en pieces.

Le jour de la nativité Nostre Dame avint que une fame pegnoit laine es
fauxbours de Paris. Une siene voisine la reprint de ce faire en si grant
sollennité. Celle ajousta pechié suz pechié et respondit :« Ne fu pas Marie
fame et fist besoigne comme autre une ? »Si tost qu'el out dit ce mauvéz mot,
les piegnez s'aerdirent a ses mains et s'i tindrent jusques a la feste madame
sainte Genevieve. La nuit de ladite feste vint celle fame en l'eglize de la sainte.
Si tost que on commença matines, les piegnes li cheïrent des mains. Par ce
devons croire fermement que ceuls qui en la virge ont amour et devocion
sont par ses merites deschargiéz de pechié. Ledit miracle tesmoignoient les
piegnes qui par long temps pendirent au dehors du moustier, si doit on bien
devotement celebrer la sollennité de ladite vierge qui si legierement apaise
Dieu et la virge Marie.
Il avint en un yver qu'il plut en France plus que on avoit oï de memoire de
homme qui lors fust, si creut Seine et desriva par tel maniere que la cité de
Paris fu toute pleine d'yaue et que les clers et les gens lesserent les eglizes et
leur mesons. Li evesques qui mout doubta que ce ne venist par le pechié de
luy ou de ses subjés amonnesta son pueple de Dieu apaisier par jeunes et par
oroisons et commanda au prestres et au clers qu'il alassent a navie par les
eglizes pour veoir se on pourroit trouver lieu ou en peust faire le devin
service. Un qui avoit nom Richart se mist en une nef et naja jusques au
moustier dez puceles. Illeques estoit encor le lit ou la benoite virge trespassa
tout avironné de yaue qui haute estoit jusques au milieu dez parois
sanz ce que goute nulle y entrast. Celuy s'aproucha pour veoir la vertu du lit et
vit aus iex la verité du miracle. Il le denonça a l'evesque qui tantost y vint a
grant multitude de clers et de pueple. Il regarderent le beau miracle et
rendirent graces a Dieu et a la virge. Depuis cel jour se retraist Seine en son
propre cours.
En cel temps gardoit le prevost de Paris un lierres pour estre destruit, qui a
heure de vespres souz ombre d'aler a chambres eschapa et s'en fui a l'eglize
Sainte Genevieve. Il trouva la porte devers la cité fermee, si s'en ala a l'autre.
Ledit prevost vint bonne aleure avec ses sergens. Un en y ot qui la puissance
de la virge despitoit et s'aproucha du larron pour le prendre sanz faire
reverence au lieu. Ledit lierres soupplioit a la virge. Le sergant la blafardoit en
disant que la virge ne le pourroit garentir. Si tost qu'il out ce dit, il cheÿ mort
soudainement. Quant ce virent li autres, il donnerent honneur et reverence a
Dieu et a la virge et emporterent leur mort hors de la cité et l'enterrerent sanz
honneur en un fossé.

Les miracles devant diz furent faiz ainçois que l'eglize de la virge fust arse
dez Normans qui lors estoient paiens et non creans en Dieu et point n'avoient
encor de habitacion ou roiaume de France, si y vindrent ou temps
du roy Charles, fil de l'empereur Loys, et gastoient tout le pais. Et pour ce les
freres de ladite eglize, pour decliner leur tirannie, prindrent le saint corps de la
virge et s'en alerent avec grant foison de pueple a Atiz, une ville qui lors
apartenoit a la sainte. Le cierge que on portoit devant elle voians touz fu
allumé par miracle afin que celle ne alast en tenebres qui onques ne fist euvres
de tenebres.

Autre merveille grant y fist la vertu de Dieu qui merveilleus est en ses sains,
car l'autel sur quoi la sainte dame devoit estre mise et toutez lez choses qui
dessus estoient tremblerent a son avenement, mez si tost que le corps saint
entraen l'eglize, il furent en repos. Bien est merveilleuse et digne de
estre preeschiee et loee ceste glorieuse dame de cuy lez chosez insensibles
sentent l'avenement et le aourent. Les chosez inmouvables se muevent et
esjoissent. Les hommes se merveillent, doubtent et honneurent. De Athiz fu
portee la sainte dame a Dravel, ou elle fist mout de beauz miracles. Illec vint li
abbés de l'eglize Hebert aourer la virge en devocion pour estre plus seur de sa
protection et fist tant qu'il osta une dent du saint corps par devote conscience
mez sanz science, dont il fu espoventé en diverses visions et tourmenté
jusques pres de la mort. Bien confessoit que pechié avoit, mez le pechié ne
savoit. Quant repenti se fu a tout son pouoir, il fist enclorre la precieuse dent
en cristal et aourner de pur or et la restitua a l'eglize.
Quant acort fu fet entre li Normans et ceuls de Paris, li freres ramenerent
leur dame a son saint lieu. Li pueple vint encontre a grant joie. Comme il
eurent passé le ruissiau de Bievre, le cierge que on portoit devant elle estandi,
mez si tost que li freres se mistrent a oroison, il alluma. Dont a grant joie et a
grans loenges fu menee du pueple a son eglize et mise non pas es croutes mez
suz l'autel Saint Pere et Saint Pol.
En cel temps vint a la presance de la virge de Luvimgy, ville saint Denis,
une fame qui estoit toute usee de fievres. Quant veillié out une nuit, la santé li
revint, mez non pas entierement et s'en retourna. La semaine passee, el revint
faire l'offrendre et ses oroisons. Quant el out veillié une nuit, el fu toute saine
et loa nostre Segneur. Deléz Poissy avoit une fame qui desloiaument se
portoit envers son segneur, dont il fu tué pour cause de elle. Dieu l'en puni et
pardit la parole. El vint requerir l'aide de la virge et fu une semaine a son
tombel en gemissemens et en oroisons. Le dymenche aprés au premier son de
matines, el vomit sanc et receut la parole. Encor demoura une semaine en
rendant graces ; le dymenche aprés el retourna sanz licence et sans messe,
mez ne fu pas loings qu'el cheÿ toute contraite. Raportee fu au saint lieu ou
elle fu longuement soustenue desaumosnes des bonnes gens.
Finablement la santé li fu restituee.

Une fame de Paris qui goute ne veoit aprint par revelacion que l'uile de la
lampe sainte Genevieve li restitueroit la veue, se Martin, guarde de l'eglize, li
enoignoit lez yex. El vint a la presence de la virge et exposa la vision. Tantost
Martin print de l'oile et li enoint les yex et vit clerement. La semaine apréz,
ceste fame qui la vertu de la virge avoit esprouvee y amena un aveugle, a cuy
la veue fu reformee par l'unction de la lampe.

Touz li malades qui y venoient guerissoient par la grace de Dieu et par les
merites de la sainte virge. Un varlet gardoit mouches par nuit en celuy temps,
si s'endormi et en dormant pardi la veue. Quant il s'esveilla, il aperçut qu'il ne
vit goute. Il fist faire II longueurs de cire et les offri au sepucre de la virge.
Illec supplia une semaine pour la restitucion de sa veue. La nuit du dymenche
ensuiant il senti ne say qui passer par devant li qui li toucha aus yex de sa
robe. Il cuidoit que ce fust un des freres, mez le benefice que Dieu li fist li
ensengna la vertu de cuy ce estoit, car au premier son de matines, la veue li fu
rendue, dont il rendit graces a Dieu et a la sainte.

Une fame, serve de la virge, fu amenee a sa presence. El supplia a sa dame
pour restitucion de sa veue. Quant fete out s'oroison, el requist de l'uile de la
lampe et se confessa afin que pechié ne retardast sa guerison. Quant fu
confessee et ointe de l'uile, la veue li fu restituee et loa nostre Segneur. Pour
doubte dez paiens fu la virge reportee a Dravel, ou il avoit un contret qui fu
mis dessouz le saint corps et en l'eure fu guariz.

Souz la seconde persecucion dez Normans contre Paris, fu la virge portee a
Marisy, une ville que sire Hermogaud, jadiz chevalier, avoit donnee a saint
Pere et a saint Pol et a sainte Genevieve pour remembrer chascun an son
anniversaire. En ceste alee fist mout de beaus miracles qui ne furent pas escriz
pour la haste que on avoit de fuir avec ce que on ne doubtoit point qu'il ne
venist dez autres asséz.

En ladite ville de Marisy avoit un contret, Fouchier avoit nom, qui lez piéz
avoit si joins aus fessez que par nul art n'en pouoient estre dezjoins. Il fu
presenté a la sainte. Tantost il sailly sus joians et loant nostre Segneur. Uns
homs de Resbéz en Brie mouloita un dymenche, si li sailly un grain
en l'ueil qui li creva. Avec ce li avint plus grant passion, car il ne cessoit de
batre sa poitrine et son ventre tant qu'il vomissoit sanc. Un an li tint celle
passion et ala en pluseurs pelerinages, mez remede n'en peut avoir.
Finablement, il vint a la presence de la virge. En l'eure il osta les mains de la
poitrine et leva au ciel a grant joie en glorifiant nostre Segneur.

Fouchiere, une fame de Marisy qui perdue avoit la moitié de luy, fu amenee
a la sainte. Quant II jours y out esté, au tiers jour en maniere de resurrection la
partie morte revesqui et se leva toute saine en loant Dieu et la virge.

Une autre fame de Marisy qui longuement avoit esté forsenee fu amenee
devant le saint corps par force les mains liees. Li anemis la tourmenta lors si
fort qu'el escumoit. Mez, vousist ou non, il issit hors par vomissement de sanc
et la fame fu guerie.

De Choy y vint un jeune homme qui de ses bras ne se pouoit aidier. Par II
jours supplia la virge. Au tiers jour ses bras furent ausint prez de faire
besoigne comme onques plus avoient esté.

De Arcy y vint un homme, serf de la virge, qui estoit malade de fievre et de
meselerie. Si tost que son corps fu oint de l'uile sainte Genevieve, la meselerie
et la fievre le lesserent et fu tout sain.

Une pucele y vint supplier a la virge pour un ueil qu'el avoit perdu. El
aluma une chandele et en l'eure son ueil fu enluminé.

Amide, une fame de Choy, y fu apportee qui longuement attendi la
benivolence de la virge. Finablement, on la mist devant le saint corps et
tantost el se leva toute saine voians touz et qui de ce loerent nostre Segneur.

Prez de Marisy avoit un moustier de saint Germain que la virge honnora de
sa presence et de ses miracles. Illec fu apportee une contraite qui mout haut
crioit devant la virge en requerant son aide. La virge en out pitié. Celle se
dreça et s'en retourna toute saine.

Un demoniacle li fu amené, mez pour ce que lumiere n'a nulle
participacion a tenebres, li anemi s'en fuy et l'omme rendit graces a Dieu et
s'en retourna tout sain.

Un autre demoniacle y vint qui offri un denier, mez en l'eure li anemis le
commença a tourmenter. Lors il demandaa frere Martin, qui le
saint corps gardoit, son denier ou la mort. Ceuls qui presens estoient le
voudrent prendre, mez il s'en fuy. Il alerent apréz et le prindrent et lierent et
ramenerent. L'endemain, il fu mené dedens l'eglize et tantost il fu en bon
repos et retourna tout sain glorefiant nostre Segneur.

En ladite ville de Marisy avoit un demoniacle, serf de la virge, qui si enragiés
estoit qu'il mordoit sa lengue au dens et vomissoit sanc sanz cesser.
Il fu amené par force et couchié a terre devant le saint corps. Illeq fu
longuement comme mort. Finablement, il se leva sain et delivré de l'anemi et
retourna en bon sen loant nostre Segneur.

Digne chose est de reciter comment li anemis ne se puet celer en la
presence de la virge. Un demoniacle avoit ou pais qui sa maladie avoit celee
par tel maniere que on ne cuidoit point qu'il fust demoniacle. En dissimulant
sa maladie, il vint en l'oratoire de la virge et se mist a oroison. Tantost, par la
volenté de Dieu, qui la vertu de la siene amie vouloit demonstrer, li anemis le
traveilla si fort qu'il commença a braire horriblement et a mengier ses mains
aus dens et depecier ses vestemens. Lez gens de environ le voudrent prendre,
mez il leur eschapa et s'en fuy. Sa mere ala apréz pour le ramener, mez il
retourna et voult sa mere lapider et la poursuy jetant pierres jusques au
cimetiere de la virge. Lors il fu prins et liéz et miz a grant force en pleine cuve
de yaue benoite et apréz fu mené devant la sainte dame et signé du signe de la
croiz. Tantost il fu gueri entierement.

Une fame y vint qui de pieça avoit perdue la parole. El se mist a oroison en
priant Dieu et la virge de cuer, car de bouche ne pouoit. Comme el se leva de
oroison, el parla adroit et regracia nostre Sire. Pluseurs malades de diverses
fievres y vindrent a si grant nombre que on ne les pouoit touz escrire, mez
tesmoing le pueple, il s'en retournerent sains et liés en regraciant Dieu et la
precieuse virge sainte Genevieve.

Par l'espace de V ans fu la sainte vierge hors de son propre lieu pour
doubte des Normans qui gastoient tout le pais d'entour Seine. Lesquels
retournéz enleur pais, li freres ramenerent leur dame de Marisy et fu
leur premier herbegement a Maroil. Illecq avoit une fame qui estoit mise ou
cep avec sa fille pour cause de son mari qui avoit emprunté argent et puis s'en
estoit fuy. Comme li saint corps aproucha du lieu, la virge qui out plus grant
pouoir que li hommes deslia lesdites fames qui vindrent encontre et
l'aourerent devotement voiant le monde.

De illec fu portee en l'eglize Saint Martin. Comme li corps saint y entra,
une fame qui toute sa vie avoit esté sourde, commença a oïr clerement. Une
pucele ausint qui ne se pouoit aidier de ses membres y receut partie de sa
santé. Pourquoi el ne la receut toute, Dieu le scet, qui santé donne et oste
comme il veult.

L'endemain fu menee a Lisy a grant procession en l'eglize Saint Martin, qui
a la virge apartient. A la porte de l'eglize, gesoit une contraite qui commença a
dire quant le saint corps y entra :« O trez benoite virge, madame sainte
Genevieve, plaise a Dieu que je puisse estre guerie par ta sainte priere et toi
convoier jusquez a Paris. »En l'eure el se leva toute saine et servi a la virge
toute sa vie.

Une fame avoit en la ville teliere, mez son mestier ne pouoit faire pour sez
mains qui estoient contraites. El vint orer devant la virge et tantost el dreça
les mains et retourna a son mestier toute saine.

De Lisy fu portee a Trit. L'endemain, a l'issue de la ville, vindrent au
devant II jeunes hommes qui portoient une contraite. Il la jeterent devant le
saint corps. La virge li donna santé et celle la convoia jusques a Paris et
requist au freres l'office de nettoier le moustier toute sa vie.

De Tribardoul fu menee a Rony, de Rony a Paris. Lors vindrent encontre a
grans processions le clergié et li pueple a grant joie et l'amenerent a son lieu
en chantant hymnes et loenges et en donnant gloire et honneur au Pere et au Fil et au Saint Esperit qui vit et regne sanz fin. Amen.

Ou temps du roy Loys, fil du roy Phelippe, guerrescesserent en
France et justice se redreça, si fu la terre en repos. Mez les gens du royaume
qui le temps passé deussent avoir reins par euvres de misericorde se
estudierent a faire leur volentés comme chevaus qui n'ont point
d'entendement et assemblerent pechié suz pechié et furent pirez que devant.
Lors Jhesucrist, qui pour le monde sauver descendi du ciel a terre, les visita et
bati comme pere fet ses enfans, car ceuls il chastie qu'il aime et ne leur donne
pas tribulacion double. Ce dit l'Escripture, car il ocist le corps pour l'ame
vivifier, il tourmente la char pour l'esperit sauver. Si envoia une pestilence en
France et se print une maladie de feu au membres qui avoient servi a pechié
et ardoient horriblement. Les medicins firent leur pouoir de estaindre la
maladie, mez riens ne valu, car Dieu faisoit ce et nul conseil ne puet contre
Dieu. Li pueples cria a nostre Sire, mez il ne les voult oïr, car il ne estoient pas
de sez deciplez. La maladie s'enfforça, si apporterent leur malades de prez et
de loings a Nostre Dame de Paris. L'eglize en fu si pleine qu'il n'y demoura
que une sentele par ou li clers aloient faire le servise et le pueple offrir.

Li evesques de Paris Etienne, religieuse personne, pere au povres,
examplaire de tout bien, fu mout troublés. Il, qui mout songneus estoit du
salu de son pueple, fist faire processions et apporter les reliques des corps
sains a Nostre Dame, par quoy il peussent empetrer pardon de leur pechiéz et
remede de cele grieve pestilence. Par pluseurs jours le firent en pleurs, en
jeunes et en oroisons, mez ne furent pas oïs, car le miracle estoit reservé a la
sainte virge Genevieve. Toutevoiz el ne le voul pas faire en son propre
moustier ne en propre personne, ainçoiz en gardant fourme de humilité voult
honnorer la glorieuse virge Marie afin, comme raison est,qu'el eust l'autorité
de ouvrer et ceste du supplier.

Tuit furent desconfortéz et deffians de salut avoir, si se recorda ledit
evesques comme sainte Genevieve avoit pluseurs foiz gardé Paris et delivré de
pluseurs perils. Si print grant esperance en l'aide de la virge et s'en vint li et
pluseurs religieuses personnes a l'eglize de la sainteet traita avec les
freres en chapitre du grant peril et leur exposa mout piteusement comment il
avoit prins fiance en la virge. Et pour ce que commandement ne pouoit faire
en ladite eglize, il requist a grans gemissemens et souspirs comme celuy qui se
douloit dez douleurs de son pueple qu'il vousissent que la presence de la virge
secourist a la cité qui perilloit. A sa peticion enclinerent li freres et assignerent
jour que la virge seroit portee pour prier pour le pueple.

Li evesques le manda par tout son eveschié et commanda que on jeunast.
Le jour attendoient touz comme feste sollennel, car certaine esperance de
salut avoient en la virge qui tant fet de miracles. Ainsint com li evesques
ordenoit son pueple, li freres eslirent les plus devoz et les plus anciens pour le
saint corps porter. Saintefiéz furent par jeunes et oroisons et vestuz de nectes
vesteures comme il afiert a la purté de la virge. Le jour vint. Le saint corps fu
descendu. Li freres couchiés a terre en oroison et en lermes, li bons evesques
arriva a sollennele procession, car de ancienne coustume est gardé sanz faillir
que, toutesfoiz que la sainte virge madame sainte Genevieve est portee,
sollennement doit estre menee et sollennement ramenee. La procession se
meut selonc l'ordinacion de l'eglize et li evesques, qui ferme fiance avoit en la
virge, fist aler compter les malades. Finablement, si tost que le precieus corps
de la sainte dame entra en l'eglize de la glorieuse virge Marie, nostre Sire se
eveilla comme s'il eust dormi et fist cesser la maladie. Cent et troiz estoient li
malades. Li cent atoucherent la fiertre ou li corps saint estoit qui incontinent
furent guariz. Li troiz ne le furent pas. Autre raison n'y savons fors que touz
n'ont pas bonne foy, ce dit l'Escripture et nostre Segneur dist a centurion que
fet li seroit selonc sa creance. Ainsint ovra Dieu et la virge Marie pour l'amour
de la virge madame sainte Genevieve et non pas tant seulement en donnant
santé a cent malades mez a tout le royaume, car touz languissoient ou
de la maladie ou du peril de la maladie, dont il se doubtoient a toutes
heures et plus grant chose fu destruire la maladie que guerir.

Veu ce beau miracle, li evesques et li clergié se efforçoient de loer Dieu et
la virge, mez il ne pouoient bonnement pour la noise dez genz qui
regracioient Dieu et la virge a haute voiz et en lermes de devocion. Quant
longuement il eurent ce fet, li freres se hasterent de retourner, mez tant de
pueple trouverent qu'il fu bas vespre, ainçoiz qu'il fussent a l'ostel.

L'an ensuiant, vint en France le pape Innocent qui le miracle autoriza a
grant joie et voult que on en fist feste chascun an, laquele feste fu confermee
par un espoventable example. Il avint une foiz que Symon, chevecier de
l'eglize, qui devoit pourveoir de luminaire et de aournemens au jour de la
feste, s'en ala un pou devant pour eschiver les despens par quoi la feste fu
celebree sans sollennité. Il retourna aprés la feste. Si comme il montoit ou
saintuaire, la puissance de Dieu le fist reculer. Il s'efforça de remonter. Il fu
bouté arriere et cheï suz le pavement de mort soubite, de laquele mort vueille
garder nostre segneur Jhesucrist touz ceuls qui ce beau miracle recorderont
devotement. Amen.

L'an mil CXLI fu reporté au roy Loys, fil du roy Loys, que la teste de la
glorieuse virge madame sainte Genevieve ne estoit pas en son eglize. Li roys
en fu troublés et en parlementa avec le clergié et le pueple et envoia seeller la
chapse ou le saint corps repose afin que li freres n'y missent autre teste.
L'andemain vindrent de par le roy a ladite eglize honnorables peres
l'archevesque de Sens et l'evesque d'Aucuerre. Apréz euls vint l'evesque
d'Orliens Manassés, anemi de verité, persecuteur de religion et de honnesteté
et avec li grant foison de pueple a bastons et a pierres touz pres de lapider lez
freres.La chapse fu descendue et ouverte. Le corps saint fu exposé
aus yex de touz sus draps purs et nés et encerchy diligemment. Tout
entierement fu trouvé teste et membres ensemble. Lors chanterent li freres a
grant leeceTe Deum laudamus. Le pueple, qui par devant estoit prest de mal
faire, commença a plorer de pitié et de joie. Li faux Manassés s'en ala touz
enflés et confunduz, dont il vint a meschante fin. Li autrez bons prelas
sermonnerent au pueple et manderent au roy la verité, qui de ce fu liés et
joieus et ama, garda et defendi ladite eglize plus que devant. L'an dessus dit
ouXme jour de jenvier, aus octieves de la sollennité de la virge, fu son saint
corps revelé et monstré au pueple et besié dez freres devotement, doucement
et l'andemain mis de rechief en son lieu, et de ce font memoire li freres
chascun an audit jour a la gloire de Dieu et a l'onneur de la virge et de l'eglize.

L'an mil CCVI, ou mois de decembre, envoia nostre Sire Diex par son
juste jugement ou royaume de France si grant abondance de pluies et de yaues
que les flueves et les rivieres desriverent si impetueusement qu'il esrachoient
les arbres, destruizoient les semences, abatoient mesons des villes et des citéz.
Entre les autres, la cité de Paris fu durement tourmentee de Seine tant qu'il
convenoit aler a navie parmi les rues et que pluseurs edefices trebucherent. Li
autres qui en estant se tenoient valoient en ruine, tant estoient debatuz dez
undes de l'yaue. Petit Pont qui lors estoit de pierre estoit si quassé, descrevé,
desjoint et ruineus et si debatuz de la redeur de l'yaue et des undes qu'il
chancelloit et croulloit comme arbre que le vent demeine. La cité estoit
desconfortee. Seule esperance avoient apréz Dieu et la virge Marie en
madame sainte Genevieve en qui li Parisiens ont especial devocion pour les
benefices qu'el leur a fait. Touz ensemble crierent que on feist tant que la
digne virge fust apportee a Paris pour secourir de sa presence a la cité qui
perilloit et pour misericorde et pardon empetrer au pueple par devers Dieu. Li
evesques Odon, le clergyé et le pueple en supplierent au freres de l'eglize. La
processionfu ordenee et faite sollennement selonc ce qu'il est a
coustume de ancienneté. On vint a Petit Pont, qui pres estoit de choer. Les
corps sains passerent et puis le corps saint de la virge qui plus soustenoit le
pont que le pont ne la soustenoit. Aprés la virge passa le pueple seurs de sa
protection, comme fist jadiz le pueple de Israel ou flueve Jourdain apréz
l'Arche du Testament. Si tost que la virge entra en l'eglize Nostre Dame de
Paris, la cité et les choses meues se affermerent en bonne pes. Seine se retraist
en son cours et ne plut depuis cel jour jusques atant que la terre fu seche. Le
servise fet et esperance de salu prinse en la presence de la virge, la procession
retourna parsus Petit Pont, dont grant merveilles avindrent, car bien tost
aprés ce que la virge fu remise en son lieu et les gens furent retournés a leur
ostels Petit Pont cheï sans blecier et sanz noier ame nulle. Digne de honneur
est ceste virge par cui les pluies cesserent, les yaues se retrairent, beauté de
temps fu donnee, le pueple gardé de peril, la cité et le pais delivré. Loé soit
nostre Segneur. Amen.

Le myracle precedent fu confermé par un autre beau miracle qui avint
XXVII ans aprés que les pluies et les yaues furent grans outre mesure en peril
de tout le pais comme dit est. Mez une chose y avint bien notable, car quant la
procession fu menee ordeneement et sollennement, si tost que la virge issy
de son moustier, une coulombe voiant tout le pueple commença a voler
endroit la chapse. Quant el aloit, la coulombe voloit. Quant el se arrestoit, la
coulombe se reposoit comme l'estoile qui les III roys mena en Bethleem.
Quant la chapse entra en l'eglize Nostre Dame de Paris, la coulombe se assist
suz l'ymage saint Michiel dessuz la porte. Le pueple la regardoit en pleurs et
en oroisons en attendant aucun signe de nostre Segneur. Tant comme la virge
fu en l'eglize, la colombe se tint suz ledit ymage. Quant el issy, la colombe la
reconvoia jusques a son propre lieu. Depuis cel jour, Seine se retraist en son
chanel ; Dieu donna beau temps, pes et salu au pueple. Merciee en soit la virge
et glorefiee en soit la benoite trinité, un Dieu qui vit et regne sanz fin. Amen.

Mout bele vertu fist nostre segneur Jhesucrist pour l'amour de ladite virge
l'an mil CCCXIX du conte de Bouloigne, qui gesoit malades dedens
les murs de l'abbaye en tel maniere que les phisiciens du roy et autres de Paris
en avoient osté leur main, quant un dez gens audit conte li ala dire :« Sire, il
repose ceens une vierge de grant puissance. Requerés son aide et li promettéz
a offrir une ymage de voste pesant de cire et je croi qu'el vous fera ceu que li
phisicien ne pourraient faire et qu'el vous rendra tout sain. »A ces mos, li
conte leva les yex au ciel et le cuer, car plus ne pouoit, et requist l'aide de la
virge. En l'eure, il demanda a mengier et bien tost aprés il fu gueriz et fist faire
une ymage de cire et une de fust qui encor est en l'eglize.

L'an mil CCCLX vint un contret de Brie a Paris requerir la sainte virge. Si
tost qu'il vit le clochier de l'eglize, il se mist a oroison. Sa priere finee, il se
leva tout sain et apporta ses potences a ladite eglize en nostre presence.

L'an mil CCCLXV le samedi de Pasques que on seult faire l'yaue benoite,
vint de l'Engleterre un escuier qui disoit que par lonc temps il avoit esté
durement malades de paralizie et d'autres maladies grieves. Comme il estoit
en son lit, ses amis li apporterent pour li deporter pluseurs vies de sains. Entre
les autres, on li apporta la vie madame sainte Genevieve. Quant il out
regardee,« Diex, dist il, que ceste glorieuse dame fu de grant merite ! Si li
plesoit a moi donner santé, je iroie la ou el repose, se je le pouoie savoir. »
Tantost il senti que la santé li revint et fu en bon point. Et par l'enditement
dez Françoiz qui estoient en Engleterre, il vint a Paris en l'eglize de la virge et
fist son offrendre en nostre presence. Puis s'en retourna glorefiant nostre
Segneur.

L'an mil CCCLXVI ou temps d'aoust, furent les pluies si grans que on ne
pouoit cuillir les biens dez champs. Ou mandement du roy, le corps madame
sainte Genevieve fu porté a Nostre Dame de Paris a procession sollennelle.
Dieu donna beau temps et cler qui dura jusques atant que les gens eurent
aousté par loisir.

Les miracles que nostre Segneur a fait et fait continuementpour
l'amour de elle en pluseurs lieus par le monde ne saroit nuls certes reciter ne
escrire. Il soufist de ce pou qu'il ne tourne a ennuy. Glorefié soit le Pere et le
Fil et le Saint Esperit qui par les merites de madame sainte Genevieve nous
vueille nos pechiéz pardonner et sa grace donner et a sa benoite vision mener.
Amen.Deo gracias.

Virge douce, virge benigne,
vierge sainte, virge trez digne,
virge franche de France nee,
virge de grace enluminee,
virge puissante et vertueuse,
espouse de Dieu gracieuse.
Sainte Genevieve ma dame,
par ta pitié mon corps et m'ame
vueilles de tout pechié deffendre
et en ta sainte garde prendre.
Jhesu ton espous debonnaire
me doint par ta sainte priere
humble cuer en prosperité,
patient en adversité,
de mes pechiés remission
et en bien confirmation
si que jaméz ne puisse faire
chose qui li doie desplaire.
et a mes parens et amis
doint bonne pes et paradis.
Les mauvéz vueille convertir
et les bons en bien maintenir,
guerres destruire et pes donner
toutes offenses pardonner,
bonne vie et fin honnorable
nous doint et joie pardurable,
et aus ames de purgatoire
otroit vrai repos en sa gloire.
Amen.
O pia sponsa Dei,
turbatis spes requiei !
Virgo francigena,
virgo dulcedine plena,
cordis langores
carnisque repelle dolores !
Ora pro nobis, beata virgo Genovefa,
ut digni efficiamur promissionibus Christi.
Oremus.
Rex virginum et omnium
bene viventium Deus
tibi supplicantes exaudi
et beate Genovefe virginis tue
meritis nobis tribue culparum veniam,
virtutum gratiam, morum redolentiam,
malorum carentiam, pacem et gloriam sempiternam.
Per Christum dominum nostrum.
Amen.
